Predkladacia správa

Predkladacia správa
 
Medzinárodný právny systém na kompenzáciu škôd spôsobených znečistením ropnými látkami je vytvorený Medzinárodnou námornou organizáciou (International Maritime Organization) (ďalej len „IMO“) špecializovanou organizáciou OSN, zodpovednou za bezpečnosť a zabránenie znečisťovania mora z námorných lodí. Tento systém bol pôvodne vytvorený dvomi medzinárodnými dohovormi, menovite „Medzinárodným dohovorom o občianskoprávnej zodpovednosti za škody spôsobené ropným znečistením z roku 1969“ (International Convention on Civil Liability for Oil Pollution Damage; Brusel 29. novembra 1969, ďalej len „dohovor CLC 1969“) a „Medzinárodným dohovorom o zriadení medzinárodného fondu na náhradu škôd spôsobených ropným znečistením z roku 1971“ (International Convention on the Establishment of an International Fund for Compensation for Oil Pollution Damage; Brusel, 18. decembra 1971, nadobudol platnosť 16. októbra 1978, ďalej len „dohovor FUND 1971“). Pôvodný právny systém bol v roku 1992 nahradený dvomi medzinárodnými zmluvami, t. j. „Medzinárodným dohovorom o občianskoprávnej zodpovednosti za škody vzniknuté v dôsledku znečistenia ropnými látkami“ (International Convention on Civil Liability for Oil Pollution Damage, 1992; Brusel 27. novembra 1992, ktorý nadobudol platnosť 30. mája 1996, ďalej len „dohovor CLC 1992“) a „Medzinárodným dohovorom o zriadení medzinárodného fondu na kompenzáciu škôd vzniknutých v dôsledku znečistenia ropnými látkami“ (The International Convention on the Establishment of an International Fund for Compensationon for Oil Pollution Damage, 1992; Londýn 27. novembra 1992, ktorý nadobudol platnosť 30. mája 1996).
Dohovor FUND 1971 bol prijatý 18. decembra 1971 a medzinárodne nadobudol platnosť 16. októbra 1978. Následne po nadobudnutí platnosti vypovedania dohovoru FUND 1971 bol zmenený a doplnený „Protokolom z roku 1992, ktorým sa mení a dopĺňa Medzinárodný dohovor o zriadení medzinárodného fondu na kompenzáciu škôd vzniknutých v dôsledku znečistenia ropnými látkami, 1971 (FUND PROT 1992)“ (ďalej len „FUND protokol 1992“).
Cieľom FUND protokolu 1992 je zabezpečenie efektívnej formy odškodnenia, resp. finančnej náhrady tých, ktorí utrpeli ujmu spôsobenú únikom a následným znečistením ropnými látkami. FUND protokol 1992 nadobudol platnosť dňa 30. mája 1996 a nahradil pôvodný medzinárodný dohovor z roku 1971, ktorého vypovedanie nadobudlo platnosťdňa 24. mája 2002.
Protokol 2003 k Medzinárodnému dohovoru o zriadení medzinárodného fondu na kompenzáciu škôd vzniknutých v dôsledku znečistenia ropnými látkami v znení z roku 1992 (FUND PROT 2003, anglické znenie: The Protocol of 2003 to the International Convention on the Establishment of an International Fund for Compensation for Oil Pollution Damage, 1992; ďalej len „FUND protokol 2003“) bol prijatý v Londýne 16. mája 2003 a nadobudol platnosť 3. marca 2005.
Cieľom FUND protokolu 2003 je vytvorenie systému kompenzácie a náhrady škôd, ktorý dopĺňa  FUND dohovor s cieľom zabezpečiť, aby obetiam znečistenia ropnými látkami boli úplne kompenzované ich škody, a aby majiteľom lodí bola súčasne poskytnutá úľava, pokiaľ ide o dodatočné finančné bremená, ktoré im uložil spomínaný FUND dohovor. Povinnosť pristúpenia Slovenskej republiky k  FUND protokolu 2003 vyplýva z Vyhlásenia členských štátov o námornej bezpečnosti z 7. októbra 2008, smernice EP a Rady 2009/21/ES o plnení povinností vlajkového štátu (v prílohe materiálu) na základe ktorých sú členské štáty splnomocnené k podpísaniu, ratifikácii alebo pristúpeniu k FUND protokolu 2003.
V súlade s rozhodnutím Rady 2004/246/ES z 2. marca 2004 v znení  rozhodnutia Rady 2004/664/ES z 24. septembra 2004 (ďalej len „rozhodnutie Rady“), sú členské štáty povinné informovať depozitára, t. j. generálneho tajomníka IMO, že podpis, ratifikácia 
alebo pristúpenie sa udiali v súlade s týmto rozhodnutím.
FUND protokol 2003 je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy SR, ktorá priamo zakladá práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky. FUND protokol 2003 je mnohostrannoumedzinárodnou zmluvou prezidentskej povahy v zmysle článku 7 ods. 5 Ústavy SR, ktorá priamo zakladá práva alebo povinnosti fyzických osôb alebo právnických osôb a má prednosť pred zákonmi Slovenskej republiky.
Pristúpenie Slovenskej republiky k FUND protokolu 2003 a vykonávanie tejto mnohostrannej medzinárodnej zmluvy nemá vplyv na životné prostredie, na rozpočet verejnej správy, na informatizáciu spoločnosti a podnikateľské prostredie, ani sociálne vplyvy. K dátumu 2. januára 2013 je 28 zmluvných strán členmi FUND protokolu 2003.
Vzhľadom na skutočnosť, že sa FUND protokolu 2003 vzťahuje len na územie pobrežného štátu vrátane pobrežného mora a oblasti výlučnej ekonomickej zóny 
je jednoznačný pozitívny vplyv len na životné prostredie pobrežnej oblasti bez priameho vplyvu na životné prostredie Slovenskej republiky.
V primárnom práve EÚ je daná problematika upravená v 3. časti Hlave VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici EP a Rady 2009/21/ES o plnení povinností vlajkového štátu.
FUND protokol 2003 je v súlade so zahraničnými záujmami Slovenskej republiky 
a na rokovanie Legislatívnej rady vlády Slovenskej republiky sa predkladá bez rozporov.